Diari Oficial de la Generalitat Valenciana


Sumari del DOGV 8168, del 13-11-2017 (2017/10045)

RESOLUCIÓ de 4 d'octubre de 2017, del director gerent del Consorci Hospitalari Provincial de Castelló, per la qual es dóna publicitat a l'acord de la Mesa General de Negociació del Consorci relatiu a criteris de cessament de personal temporal interí en vacant amb motiu de provisió reglamentària de llocs de treball.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8168

Data del DOGV
:   13-11-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/10953


Data del document
:   04-10-2017

Organisme emissor
:   Consorci Hospitalari Provincial de Castelló

Tipus de document
:   Resolució

Descriptors 

:   * concurs administratiu

RESOLUCIÓ de 4 d'octubre de 2017, del director gerent del Consorci Hospitalari Provincial de Castelló, per la qual es dóna publicitat a l'acord de la Mesa General de Negociació del Consorci relatiu a criteris de cessament de personal temporal interí en vacant amb motiu de provisió reglamentària de llocs de treball.  
 [2017/10817]  
La Mesa General de Negociació del Consorci Hospitalari Provincial de Castelló, reunida en sessió extraordinària realitzada el dia 11 de juliol de 2017 i reunió ordinària de data 3 d'octubre de 2017, amb presència de representants de l'Administració i els sindicats CCOO, UGT, CEMSATSE i CSIF, van fixar, per acord de la majoria dels seus membres, els criteris del cessament de personal laboral amb contractació laboral interina amb vacant davant d'eventuals preses de possessió en processos de selecció de personal i reincorporació al servei actiu després de situacions administratives que no comporten reserva de lloc de treball.  
  
Per això, de conformitat amb l'Acord de 14 de març de 2016, del Consell de Govern, pel qual es deleguen atribucions en matèria, entre altres, de personal, en diversos òrgans del Consorci Hospitalari Provincial de Castelló, apartat primer B, i en qualitat de representant del Consorci en l'àmbit de les seues funcions, es dicta la present resolució que transcriu a continuació els esmentats criteris de cessament:  
  
Primer. Criteris de cessament  
1. Els criteris s'aplicaran, independentment de la data de presa de possessió/firma del contracte indefinit fix o d'incorporació del personal a qui se li adjudica la plaça, vista la situació del personal i places del dia de publicació en el Diari Oficial de la Generalitat Valenciana de la resolució definitiva del concurs oposició.  
2. Prèviament al cessament del personal interí, es realitzarà un procés de mobilitat interna. El cessament tindrà lloc segons el següent ordre.  
a) Contractats laborals interins en vacant, que no s'hagen presentat al procés selectiu, i independentment que figuren com a aspirants admesos.  
b) Es cobriran a continuació les vacants laborals que no estiguen ocupades interinament per personal temporal.  
c) A continuació, les places vacants laborals ocupades en interinitat per personal temporal que no va ser contractat procedent de borsa de treball del Consorci Hospitalari Provincial de Castelló, independentment que es tracte de personal extern (torn lliure) o de personal que reunint la condició de fix en una altra categoria professional del Consorci, estiga exercint temporalment el lloc per millora d'ocupació (promoció interna temporal), per ordre de menor a major antiguitat en la contractació interina en la vacant efectivament ocupada en aqueix moment.  
  
Aquest criteri comprén i inclou tant els supòsits de contractació temporal interina sense figurar en borses de treball temporal que el Consorci tinga constituïda en la categoria professional de què es tracte, com si va ser contractat i no existia borsa de treball en la categoria professional en qüestió; el criteri determinant del cessament és que la seua condició de laboral temporal interí s'haja produït sense procedir de borsa de treball temporal del Consorci.  
d) A continuació es tindran en consideració les places laborals vacants ocupades en interinitat per personal que haja sigut contractat per borsa de treball temporal del Consorci Hospitalari Provincial de Castelló, independentment del torn lliure o millora d'ocupació, pel qual va ser contractat, i de si ho va ser de borsa de treball temporal torn lliure, o borsa de treball temporal de millora d'ocupació, seguint l'ordre de menor a major puntuació de la seua situació en la borsa.  
En el cas que els empleats interins temporals que ocupen vacant pertanguen a distintes borses de treball temporal constituïdes en diferent moment i amb un sistema diferent de selecció que no permeta una comparació de puntuacions als efectes de determinar l'ordre per al cessament, s'ajustarà igualment a la major puntuació obtinguda, atés que aquesta incidència pot produir-se quan els processos selectius s'han efectuat a través dels sistemes de concurs oposició, o simplement, concurs, entenent que la major puntuació total també respon a un nombre més gran d'exercicis o proves superades i ser aquest criteri suficient per a apreciar el seu dret precedent.  
En els supòsits de concurrència d'interins laborals temporals pel torn de millora d'ocupació procedents uns d'un torn de millora integrat en una borsa general, i altres, d'una borsa de treball temporal exclusiva del torn de millora d'ocupació, s'aplicarà el mateix criteri i consideració.  
El tractament de la contractació laboral temporal interina de la millora d'ocupació ha d'esdevindre de la seua contractació a càrrec de borsa de treball o torn de millora d'ocupació, independentment de la condició de fix en una altra categoria professional del Consorci que l'interí puga tindre en el moment d'aplicació dels criteris de cessament.  
En tots els supòsits, en cas d'empat, cessarà primer el personal interí de menor edat, i si subsisteix l'empat, es resoldrà a favor del personal que corresponga al gènere infrarepresentat en el Consorci, en la categoria professional de què es tracte  
El cessament d'aquest personal, tant si està inscrit en torn lliure com en el de millora d'ocupació de la borsa de treball, s'efectuarà en la mateixa proporció que hi haja de l'un i l'altre torn entre la totalitat d'interins laborals temporals de la corresponent categoria professional o especialitat, per a això es procedirà de la manera següent:  
· S'obtindrà el percentatge que sobre el nombre total d'interins laborals en plantilla supose cada un dels dos «torns», lliure i millora d'ocupació, en la categoria professional o especialitat de què es tracte.  
  
- Els dits percentatges així obtinguts s'aplicaran sobre el total de vacants a cobrir  
- S'arredoniran les dues xifres obtingudes, a l'alça la de major decimal, i a la baixa la de menor decimal, d'aquesta manera s'assignarà el nombre de places que cessa per cada un dels torns.  
- En el supòsit d'igualtat cessarà abans el torn lliure.  
Aquest és el nombre màxim d'interns laborals que cessarien, tenint en compte que el nombre pot ser inferior si hi ha interins en el llistat corresponents a l'aplicació dels criteris a), b), i c).  
El personal interí que obtinga plaça després del concurs oposició, no desplaçarà un altre personal interí sinó que ocupara la mateixa plaça sense perjudici del lloc (destinació) que finalment li resulte assignat.  
  
Segon. Efectivitat del cessament  
El personal laboral interí afectat per aplicació dels criteris de cessament anteriors cessarà en la vacant laboral, i s'extingirà el seu contracte laboral temporal d'interinitat el dia anterior a l'efectiva incorporació del personal que haja resultat adjudicatari del seu lloc de treball.  
  
Tercer. Reingrés provisional al servei actiu després de situacions administratives que no comporten reserva de lloc de treball  
El reingrés d'empleats fixos de plantilla que, després de situació administrativa que no comporte reserva de lloc de treball, es reincorporen al servei actiu, s'efectuarà en plaça vacant, laboral o funcionarial, depenent de la naturalesa jurídica de la relació professional del personal que es reincorpore, seguint els mateixos criteris de cessament exposats en l'apartat primer, i s'efectuarà una adscripció provisional al lloc de treball.  
Aquest personal estarà obligat a participar en la fase prèvia de provisió de llocs de treball per mobilitat interna que precedisca a l'adjudicació de places vacants en la categoria professional o especialitat en què tinga la condició d'empleat públic.  
Quart. La relació de personal que haurà de cessar en aplicació dels criteris exposats en els apartats anteriors es comunicarà al Comité d'Empresa i als representants de les seccions sindicals del Consorci.  
  
  
Contra la present resolució podrà interposar-se un recurs potestatiu de reposició d'acord amb el que disposen els articles 123 i 124 de la Llei 39/2015, d'1 d'octubre, reguladora del procediment administratiu comú de les administracions públiques en el termini d'un mes des de la publicació d'aquesta resolució, o ser impugnada directament davant de l'ordre jurisdiccional contenciós administratiu, en el termini de dos mesos comptats des de l'endemà de la publicació.  
  
Castelló de la Plana, 4 d'octubre de 2017.- El director gerent: Joaquín Sanchís García.